Ehdotus Euroopan parlamentin ja neuvoston päätökseksi Euroopan yhteisön tartuntatautien epidemiologisen seurannan ja valvonnan verkoston luomisesta



Virallinen lehti nro C 123 , 26/04/1996 s. 0010



Ehdotus Euroopan parlamentin ja neuvoston päätökseksi Euroopan yhteisön tartuntatautien epidemiologisen seurannan ja valvonnan verkoston luomisesta (96/C 123/08) (ETA:n kannalta merkityksellinen teksti) KOM(96) 78 lopull. - 96/0052(COD) (Komission esittämä 8 päivänä maaliskuuta 1996) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 129 artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon alueiden komitean lausunnon, sekä katsovat, että 1. Tautien ja erityisesti suurten epidemioiden ehkäisy on yhteisön toiminnassa etusijalla oleva aihe, joka vaatii jäsenvaltioiden välistä kokonaisvaltaista ja yhteensovitettua lähestymistapaa, 2. Päätöslauselmassaan Maastrichtin jälkeisestä kansanterveyspolitiikasta (1) Euroopan parlamentti on puolestaan pyytänyt komissiota ottamaan käyttöön rajat ylittävän verkoston, joka antaisi käyttökelpoiset määritelmät ilmoitusvelvollisuuden alaisista taudeista ja joka kokoaisi, pitäisi ajan tasalla, analysoisi ja levittäisi jäsenvaltioiden tietoja kyseisistä taudeista ja joka tekisi yhteistyötä näillä aloilla kansallisten ja kansainvälisten elinten kanssa, 3. Neuvosto on 2 päivänä kesäkuuta 1994 antamassaan päätöslauselmassa yhteisön puitetoimista kansanterveyden alalla (2) sopinut, että tällä hetkellä etusijalla ovat erityisesti tartuntataudit, 4. Neuvosto on 13 päivänä joulukuuta 1993 tekemissään päätelmissä (3) arvioinut, että yhteisön tasolla on luotava tartuntatautien seuranta- ja valvontaverkosto, jonka päätavoitteena on kerätä jäsenvaltioissa olemassa olevista seurantaverkostoista peräisin olevia tietoja, 5. Näissä samoissa päätelmissä neuvosto kehottaa komissiota kiinnittämään yhteisön puitetoimia kansanterveyden alalla (4) koskevissa ehdotuksissaan erityistä huomiota epidemiologisen verkoston luomiseen yhteisöön, huomioon ottaen yhteisössä ja jäsenvaltioissa meneillään olevat hankkeet ja jo olemassa olevat järjestelmät ja kiinnittäen huomiota tietojen vertailtavuuteen ja kirjaamiseen, 6. Neuvosto ja neuvostossa kokoontuneet terveysministerit korostavat 13 päivänä marraskuuta 1992 antamassaan päätöslauselmassa (5) mahdollisuutta parantaa jäsenvaltioiden välillä olemassa olevien tartuntatautien seurantaverkostojen tiheyttä ja tehokkuutta (mukaan lukien tietotekniikan alalla) sekä mahdollisuutta ylläpitää, luoda tai vahvistaa yhteistyötä niiden välillä tartuntatautipesäkkeiden seuraamiseksi silloin, kun se tuo lisäarvoa olemassa oleviin toimenpiteisiin, 7. Neuvosto ja neuvostossa kokoontuneet terveysministerit korostavat tässä samaisessa päätöslauselmassa sellaisia harvinaisia ja vakavia tauteja koskevien tietojen keräämisen tärkeyttä jäsenvaltioissa, joiden epidemiologinen tutkimus vaatii laajaa näytteidenottoa, 8. Neuvosto ja neuvostossa kokoontuneet terveysministerit kehottavat tässä samaisessa päätöslauselmassa komissiota tarkastelemaan mahdollisuutta laatia joitakin etusijalla olevia ehdotuksia tartuntatautien valvonnan ja seurannan alalla huomioon ottaen muiden arviointiperusteiden lisäksi niiden kustannusten ja hyödyn suhteen arvioinnin, 9. Toissijaisuusperiaatteen mukaisesti mitään jollakin alalla toteutettuja uusia toimenpiteitä, jotka eivät kuulu yhteisön yksinomaiseen toimivaltaan, kuten tartuntatautien epidemiologinen seuranta ja valvonta, ei voida toteuttaa yhteisön toimesta muutoin kuin tapauksissa, joissa aiotun toimenpiteen tavoitteet voitaisiin paremmin saavuttaa toteuttamalla ne yhteisön kuin yhden tai useamman jäsenvaltion tasolla, 10. Terveyden alalla toteutettujen toimenpiteiden yhteydessä on otettava huomioon muut yhteisön toteuttamat toimenpiteet kansanterveyden alalla tai toimenpiteet, joilla on vaikutusta siihen, 11. Euroopan parlamentin ja neuvoston päätöksessä . . ./. . ./EY aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla on suunniteltu useita yhteisön toimia, jotka koskevat erityisesti eräiden tartuntatautien seuranta- ja valvontaverkoston perustamista ja kehittämistä, näiden tartuntatautien varhaista toteamista ja kenttäepidemiologien koulutuksen edistämistä, 12. Asiantuntevien kansainvälisten järjestöjen yhteistyötä, erityisesti tautiluokituksen osalta, olisi edistettävä, 13. Yhteistyötä kolmansien maiden kanssa, erityisesti vakavien tartuntatautien ilmaantuessa tai uudelleenilmaantuessa, olisi korostettava, 14. Viimeaikainen vakavien tartuntatautien ilmaantuminen tai uudelleenilmaantuminen on osoittanut, että hätätapauksissa komission on pystyttävä saamaan nopeasti kaikki tarpeelliset tiedot asianmukaisesti esitettyinä, 15. Yhteisön yksityiskohtaisten erityissääntöjen vahvistamisella varmistetaan, että kaikki jäsenvaltiot saavat väestönsä suojelun varmistamiseksi nopeasti tiedon mahdollisesta hätätilanteesta, 16. Tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi 17 päivänä joulukuuta 1992 annetun neuvoston direktiivin 92/117/ETY (6) säännöksiä sovelletaan myös ihmiseen tarttuvia zoonooseja koskeviin tietoihin; tässä direktiivissä säädetään menetelmästä tiettyihin zoonooseihin ja zoonoosien aiheuttajiin liittyvien tietojen keräämiseksi ja välittämiseksi, 17. Epidemiologisen seurannan ja tartuntatautien valvonnan verkoston luominen yhteisön tasolla edellyttää ehdottomasti lain säännösten noudattamista yksilöiden suojelemiseksi, mitä tulee henkilötietojen käsittelyyn ja niiden järjestelmien luomiseen, joilla tällaisten tietojen luottamuksellisuus ja turvallisuus taataan; tätä koskien Euroopan parlamentti ja neuvosto ovat antaneet 24 päivänä lokakuuta 1995 direktiivin 95/46/EY, 18. Yhteisön panoksesta hallintojen välisessä telemaattisessa tietojenvaihdossa yhteisössä (HVT) (7) ja G7-maiden hankkeiden yhteydessä olisi tehtävä läheistä yhteistyötä tartuntatautien epidemiologisen seurannan ja valvonnan alan toimenpiteiden toteuttamisessa, 19. Hätätilanteessa kansallisten asiantuntijatahojen on vahvistettava yhteistyötään erityisesti laboratorionäytteiden tunnistamisen alalla, 20. Nämä tietojen nopeaan vaihtoon tähtäävät yhteisön yksityiskohtaiset säännöt eivät vaikuta jäsenvaltioiden kahden- tai monenvälisistä sopimuksista tai yleissopimuksista johtuviin oikeuksiin ja velvollisuuksiin, 21. Komission on tärkeää varmistaa yhteisön verkoston perustaminen läheisessä yhteistyössä jäsenvaltioiden kanssa; tässä yhteydessä on tarpeen määrätä menettelystä, jolla varmistetaan jäsenvaltioiden täysivaltainen osallistuminen verkoston perustamiseen, ja 22. Euroopan parlamentin, neuvoston ja komission välillä on tehty 20 päivänä joulukuuta 1994 perustamissopimuksen 189 b artiklassa tarkoitettu sopimus tilapäisjärjestelystä, joka koskee perustamissopimuksen 189 b artiklassa tarkoitetun menettelyn mukaisesti annettujen säädösten täytäntöönpanoon liittyviä toimenpiteitä, OVAT PÄÄTTÄNEET SEURAAVAA: 1 artikla Perustetaan Euroopan yhteisöön epidemiologisen seurannan ja tartuntatautien valvonnan yleisverkosto. Tämä yhteisön verkosto luodaan aloittamalla asianmukaisia teknisiä apuvälineitä käyttäen pysyvä tietojenvaihto niiden virastojen välillä, jotka jäsenvaltion tasolla ja jälkimmäisen alaisuudessa toimien huolehtivat epidemiologiseen seurantaan liittyvien tietojen keruusta ja valvontatoimenpiteiden yhteensovittamisesta. 2 artikla Tässä päätöksessä tarkoitetaan 1. "epidemiologisella seurannalla" tarttuvia tauteja koskevien terveystietojen jatkuvaa ja järjestelmällistä keruuta, analyysia, tulkintaa ja levittämistä asianmukaisten torjuntatoimenpiteiden toteuttamiseksi; 2. "tartuntatautien valvonnalla" sellaisia toimivaltaisten kansanterveysviranomaisten tartuntatautien leviämisen ehkäisemiseksi toteuttamia toimenpiteitä sekä epidemiologisia tutkimuksia ja niistä erityisesti näiden tautien ajallisen ja paikallisen leviämisen seurantaa ja analyysia tartuntariskiin vaikuttavista tekijöistä, joista saatavien tulosten avulla tarvittavat ehkäisytoimenpiteet voidaan määritellä. 3 artikla Yhteisön tason epidemiologista seurantaa ja tartuntatautien valvontaa sovelletaan kussakin jäsenvaltiossa a) liitteessä olevassa luettelossa tarkoitettujen vakavien ja/tai harvinaisten tautien tai tautiryhmien ilmaantuessa tai uudelleenilmaantuessa kyseisen jäsenvaltion omalle alueelle; b) liitteessä olevassa luettelossa tarkoitettujen vakavien ja/tai harvinaisten tautien tai tautiryhmien kulkeutuessa sen alueelle jostakin toisesta jäsenvaltiosta tai yhteisön ulkopuolisesta maasta. 4 artikla Komissiota avustaa tämän päätöksen täytäntöönpanemisessa jäsenvaltioiden edustajista muodostuva pysyvä komitea, jossa on yksi edustaja jokaisesta jäsenvaltiosta ja jonka puheenjohtajana on komission edustaja. Komission edustaja luovuttaa komitealle suunnitelman toteutettavista toimenpiteistä. Komitea antaa lausunnon suunnitelmasta puheenjohtajansa vahvistaman määräajan kuluessa, joka määräytyy käsiteltävän asian kiireellisyyden mukaan. Lausunto annetaan perustamissopimuksen 148 artiklan 2 kohdassa määrätyllä enemmistöllä neuvoston komission ehdotuksesta tekemien päätösten osalta. Komitean äänestyksissä jäsenvaltioiden äänet painotetaan edellä mainitun artiklan mukaisesti. Puheenjohtaja ei osallistu äänestykseen. Komissio säätää suunnitelluista toimenpiteistä ja panee ne täytäntöön viipymättä, jos ne ovat komitean lausunnon mukaiset. Jos suunnitellut toimenpiteet eivät ole komitean lausunnon mukaiset tai jos lausuntoa ei anneta, komissio antaa välittömästi neuvostolle ehdotuksen toteutettavista toimenpiteistä. Neuvosto säätää toimenpiteistä määräenemmistöllä. Jos neuvosto ei kolmen kuukauden kuluessa siitä, kun se on saanut ehdotuksen käsiteltäväkseen, ole säätänyt toimenpiteistä, komissio säätää ehdotetuista toimenpiteistä ja panee ne täytäntöön välittömästi. 5 artikla Edellä 4 artiklassa mainitut toimenpiteet koskevat erityisesti 1. tapausten yhteistä määrittelyä, erityisesti kliinistä määrittelyä ja tarvittaessa sairauden aiheuttavan mikrobin mikrobiologisten ominaisuuksien määrittelyä; 2. epidemiologisen seurannan puitteissa kerättävien tietojen luonnetta ja tyyppiä; 3. epidemiologisia ja mikrobiologisia seurantamenetelmiä; 4. erityisissä hätätapauksissa toteutettavia suojelutoimenpiteitä varsinkin satamissa ja lentokentillä; 5. eri väestöryhmien käyttöön tarkoitettuja suosituksia ja toimintaohjeita. 6 artikla Jokaisen 1 artiklassa tarkoitetun viraston on ilmoitettava komissiolle ja muille yhteisön verkostoon kuuluville virastoille a) 2 artiklassa mainitut tiedot ja tartuntatautien valvontatoimenpiteet; b) kaikki hyödylliset, jossakin jäsenvaltiossa ilmeneviin epidemioihin liittyvät tiedot; c) kaikki jäsenvaltioiden tartuntatautien valvontaa koskevan yhteistyön kannalta hyödylliset arvioimiseen liittyvät tekijät, erityisesti potilaista otettujen laboratorionäytteiden säilyttäminen niiden siirtämiseksi yhteisön verkostossa mukana oleviin erikoistuneisiin laboratorioihin. 7 artikla Kunkin jäsenvaltion on nimettävä 1 artiklassa tarkoitettu virasto tai virastot kuuden kuukauden kuluessa tämän päätöksen voimaantulosta ja ilmoitettava niistä komissiolle. 8 artikla Komissio voi muuttaa tai täydentää tämän päätöksen liitettä 4 artiklassa määrättyä menettelyä noudattaen. 9 artikla Tätä päätöstä sovelletaan sanotun kuitenkaan rajoittamatta tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi annetun neuvoston direktiivin 92/117/ETY soveltamista. 10 artikla Tätä päätöstä sovelletaan sanotun kuitenkaan rajoittamatta yksilöiden suojelusta henkilötietojen käsittelyssä ja näiden tietojen vapaasta liikkuvuudesta annetun neuvoston direktiivin 95/46/EY ja yhteisön panoksesta hallintojen välisessä telemaattisessa tietojenvaihdossa (HVT) yhteisössä tehdyn neuvoston päätöksen 95/468/EY soveltamista. 11 artikla Tämä päätös ei vaikuta jäsenvaltioiden tämän päätöksen kattamalla alalla olemassa olevista tai myöhemmin tehtävistä kahdenvälisistä tai monenvälisistä sopimuksista tai yleissopimuksista johtuviin vastavuoroisiin oikeuksiin ja velvollisuuksiin, jotka ovat sen tavoitteiden, täytäntöönpanomenetelmien ja päämäärien mukaisia. 12 artikla Tämä päätös on osoitettu kaikille jäsenvaltioille, ja se tulee voimaan kolmen kuukauden kuluttua siitä päivästä, jona se on julkaistu Euroopan yhteisöjen virallisessa lehdessä. (1) EYVL N:o C 329, 6.12.1993, s. 375 (2) EYVL N:o C 165, 17.6.1994, s. 1 (3) EYVL N:o C 15, 18.1.1994, s. 6 (4) KOM(93) 559 lopull., 24.11.1993 (5) EYVL N:o C 326, 11.12.1992, s. 1. (6) EYVL N:o L 62, 15.3.1993, s. 38 (7) EYVL N:o L 269, 11.11.1995, s. 23 LIITE Edellä 3 artiklassa tarkoitetut tarttuvat taudit jaetaan vakaviin ja/tai harvinaisiin tautiryhmiin, joita ovat: - a kohdassa toimenpiteitä paikallisella tasolla vaativat taudit, joista laaditaan kausittaisia raportteja jäsenvaltion kansanterveydestä vastaaville viranomaisille kunkin tällaisen taudin kohdalla vakiintuneiden ja 5 artiklan mukaisesti määriteltyjen käytäntöjen mukaisesti ja joista voidaan mainita erityisesti: 1. rokotuksin ehkäistävät taudit (tuberkuloosi, jäykkäkouristus, polio, kurkkumätä, aivokalvontulehdus, tuhkarokko, sikotauti, vihurirokko, influenssa ja muut nuhakuumeet jne.), 2. sukupuolitaudit (hepatiitti B, aids/hiv, klamydia jne.), 3. virushepatiitit (hepatiitti C ja muut vielä luokittelemattomat hepatiitit), 4. ravintoaineista johtuvat taudit (listerioosi, salmonella jne.), 5. vedestä tai ympäristöstä johtuvat taudit (legioonalaistaudit jne.), 6. hengitystietulehdukset, 7. muut erityisestä aiheuttajasta johtuvat taudit (Creutzfeldt-Jakobin tauti jne.). - b kohdassa samat taudit kuin a kohdassa ja lisäksi poikkeuksellisia toimenpiteitä kansallisella ja kansainvälisellä tasolla vaativat taudit kuten: 1. kansainvälisessä terveyssäännöstössä mainitut taudit (keltakuume, kolera, jyrsijöiden levittämä rutto), 2. muut taudit (raivotauti, pilkkukuume, afrikkalaiset verenvuotokuumeet, malaria ja kaikki muut vielä luokittelemattomat vakavat kulkutaudit jne.).